

Tárgy:  **Önkormányzati feladatellátást szolgáló fejlesztések támogatására (2022.) pályázat benyújtása**

**E L Ő T E R J E S Z T É S**

**Csemő Község Képviselő-testületének**

**2022. január 31-én tartandó ülésére**

Tisztelt Képviselő-testület!

A helyi önkormányzatokért felelős miniszter az államháztartásért felelős miniszterrel közösen az idei évben is **pályázatot hirdet önkormányzati feladatellátást szolgáló fejlesztések támogatására.**

A pályázható célok – évek óta változatlanok:

a) Kötelező önkormányzati feladatot ellátó intézmények fejlesztése, felújítása, (továbbiakban: intézményfejlesztés)

aa) Meglévő, bölcsődei ellátást nyújtó intézmény épületének vagy helyiségének infrastrukturális fejlesztése, felújítása

ab) 70%-os kapacitás kihasználtságot meghaladó óvodai nevelést végző intézmény infrastrukturális – kapacitás bővítéssel nem járó – fejlesztése, felújítása (a továbbiakban: óvodafejlesztés),

ac) Egészségügyi alapellátást szolgáló (háziorvosi, házi gyermekorvosi ellátás, védőnői szolgálat, fogorvosi alapellátás) épület vagy helyiség infrastrukturális fejlesztése, felújítása (a továbbiakban: egészségügyi fejlesztés)

ad) Közös önkormányzat székhely hivatalának infrastrukturális fejlesztése, felújítása (a továbbiakban: hivatalfejlesztés)

b) Óvodai, iskolai és utánpótlás sport infrastruktúra-fejlesztés, felújítás, vagy új sportlétesítmény létrehozása (továbbiakban: sportfejlesztés)

c) Belterületi utak, járdák, hidak felújítása

*A pályázati kiírás szerint: egy önkormányzat az a)-c) alpontok szerinti célok közül csak egyre nyújthat be pályázatot.*

Ez a kitétel, valamint a pályázható célterületek idén is jelentősen lecsökkentik a „szabad álmodozás” lehetőségét, mert az a) célterület esetében:

* nincs bölcsődei ellátást nyújtó intézményünk,
* óvoda fejlesztésére nyertünk pályázatokat az adósságmentes pályázat mindkét fordulójában,
* a háziorvosi rendelőket nagyobb részben pályázati, kisebb részben saját forrásból felújítottuk,
* fogorvosi rendelő felújítására nyertünk forrást,
* nem vagyunk közös önkormányzati hivatal.

A c) (utak, járdák felújítása) pont esetén a pályázható keretösszeg nem teszi lehetővé valamennyi belterületi út hengerelt aszfalttal történő felújítását.

„Marad” a b) (sportfejlesztés) pont esetén Óvodai, iskolai és utánpótlás sport infrastruktúra-fejlesztés, felújítás, vagy új sportlétesítmény létrehozása legfeljebb egy (a sportról szóló 2004. évi I. törvény 77. § s) pontjában meghatározott) saját tulajdonú sportlétesítmény fejlesztésére igényelhető támogatás, amely maximum 20 millió forint.

*2021-ben is erre a célterületre pályáztunk – és megvalósítottuk a sportcentrumban a nagyon elhasználódott pályarész cseréjét, továbbá megvalósítottuk az öltözőépület fűtését és melegvíz ellátását.*

**A fentebb részletezett lehetőségek közül javaslom a sportcentrum műfüves pályájának „maradék” 785 nm-es műfű burkolatának cseréjét.**

Nyilván az új műfüvön nincs a kilenc év használatának nyoma, ezért nemcsak színében, de állagában is elüt, így nagyon fontos lenne egy éven belül a „maradék részt” is kicserélni, egységesítve ezzel a burkolatot.

Nyilván ez főleg nem szándék kérdése és azt is tudjuk, hogy pályázat nélkül, önerőből erre nem vagyunk képesek…

*A pályázat beadásának határideje: 2022. február 4.*

**A fentiekre tekintettel javaslom az alábbi tartalmú önkormányzati határozat elfogadását és közzétételét:**

Csemő Község Önkormányzata képviseletében és nevében eljárva a **Belügyminisztérium Önkormányzati feladatellátást szolgáló fejlesztések 2022** című pályázati kiírására pályázatot nyújtok be „A Csemői Sportcentrum műfüves pályájának felújítása” megvalósítására.

A tervezett beruházással érintett ingatlan címe: 2713 Csemő, Ceglédi út 1. Helyrajzi szám: 0208/30.

A projekt forrásösszetételét az alábbiak szerint fogadom el:

|  |  |
| --- | --- |
| **A projekt elszámolható összköltsége:** | **16 719 975** |
| **Igényelt támogatás (max. 85%)** | **14 211 979** |
| **A biztosítandó önerő összege:** | **2 507 996** |

A pályázathoz az önerő az önkormányzat 2022. évre elfogadott költségvetésének általános tartalékából biztosított.

Határidő: azonnal

Felelős: polgármester

Csemő, 2022. január 27.

Dr. Lakos Roland

polgármester