

**Tárgy: Csemő Község Önkormányzata 2022. évi költségvetési tervezésének**

**alapvetései**

**ELŐTERJESZTÉS**

**Csemő Község Önkormányzata Képviselő-testületének**

**részére**

Tisztelt Képviselő-testület!

A Polgármesteri Hivatal szakembereivel megkezdtük Csemő Község Önkormányzata és intézményei 2022. évi költségvetésének összeállítását.

*Személy szerint nekem ez a 18. alkalom, hogy az év elején, januárban próbálunk egy tervezhető és rendszerbe foglalt működést megtervezni.*

*Úgy érzem, hogy minden rutin és tapasztalat mellett soha nem voltam annyira bizonytalan, mint most… Teljesen világos, hogy a Magyar Állam is ”küzd” a szükséges és elégséges önkormányzati finanszírozás tartalmának meghatározásával. Csak az elmúlt két napban három olyan értesítést kaptunk, amely módosította a főbb mutatószámainkat.*

*Minden évben úgy futunk neki a tervezésnek, hogy a biztonságos működést garantálnunk kell – ezt az elvet az idei évben is követnünk kell, csak ember nincs, aki meg tudja mondani jelenleg, hogy a biztonságos működéshez mekkora költséget kell hozzá rendelnünk. Marad az üzemanyag ár maximalizálás február után is vagy emelkedik? És mennyivel?*

*A pandémia előtti években a pályázatok adta fejlesztési lehetőségek mellett önerőből is bátran tervezhettünk. Volt egyfajta kiszámíthatóság, az árajánlatok alapján legalább az adott évben volt esély és lehetőség a megvalósításra.*

*Már január első hetében minden olyan kiírás (Magyar Falu Program, BM önkormányzati fejlesztések támogatása, LEADER, sőt szociális célú tűzifa program is) megjelent, amely kapcsán már árajánlatok beszerzése mellett az érvényességi idő is problémát jelent: nincs alapanyag, nincs szakember és főleg nem vállal senki ajánlat adást hónapokra előre.*

A Magyar Államkincstár megküldte a központi költségvetésből számolt normatív önkormányzati támogatás sarokszámait, melyből megállapítható, hogy **a finanszírozásunk a 2022. évi támogatáshoz (448.481.631.-Ft) képest többletet mutat, a főösszeg 492.421.078.-Ft.**

A fő sorok között

* a működés általános támogatása 13.608.693-Ft-tal,
* a szociális feladatok ellátása 3.133.000.-Ft-tal növekedett.

**Tény, hogy a finanszírozásunk növekedett.**

**És tény az is, hogy a többlettámogatás messze alatta marad a már jelen lévő inflációnak, és a koncepciókészítés időpontjában idén sem mondható meg pontosan, hogy a kapott többlettel csökkenthető-e például az intézményi finanszírozás kapcsán az önkormányzati bepótlás mértéke, vagy a többletforrások ellenére is tervezni kell bepótlásként önkormányzati forrást a működtetéshez. Minden évben kellett tervezni, tehát vérmes reményeink idén sem lehetnek.**

***A tervezés során az idei évben sem tévesztjük egy percre sem szem elől, hogy vannak olyan folyamatban lévő pályázataink (mini bölcsi építése, hivatal bővítése), melyek kapcsán a tervezett önerőn túl további saját forrásokat is biztosítani kell.***

**A 2022-es esztendő feladata: SZERÉNYEN ÉS MEGÉRTÉSSEL!**

**A SZERÉNYSÉG most különösen fontos - mert sem a körülmények, sem a finanszírozásunk nem ad okot nekünk álmodozásra. Kiemelt és a legfontosabb feladattá lépett elő a teljes intézményi működés biztosítása és az eddig felépített helyi szociális és biztonsági háló fenntartása.**

**A MEGÉRTÉS mindenki részéről szükséges! A Tisztelt Képviselőknek, a Tisztelt Lakosságnak is el kell fogadnia, hogy az álmaink mellett a lehetőségeink is korlátozottak.**

**Meg kell tudnunk magyarázni mindenkinek, hogy az idei évben fejlesztés címszó alatt csak és kizárólag eredményes pályázatok útján várható bármilyen előrelépés és nem azon múlik, hogy mire lenne inkább szükség. Nem azért szeretnénk folytatni a műfüves pálya felújítását a Sportcentrumban, mert ez a legfontosabb, hanem mert erre lehet pályázatot benyújtani.**

**A döntésünk ebben az esetben annyi, hogy a pályázunk-e vagy sem.**

**Tisztelt Képviselők!**

**A 2022-es esztendőt is úgy tervezzük, hogy nem vetünk ki helyi adót!**

**Jelen helyzetben eredményként kell értékelni, hogy a lakosságra pénzügyi kötelezettséget nem terhelünk, ugyanakkor mindez azt is jelenti, hogy bevételünk továbbra is csak a központi költségvetési támogatásból származik.**

**Eredményként kell értékelni, ha sikerül fenntartani a kialakított helyi ellátórendszert a települési támogatásokkal, a babaváró csomagokkal, a „Megéri tanulni” ösztöndíjprogrammal, beiskolázási támogatással, a „Csemői fészek” lakásfelújítási programmal, a méltányossági ellátásokkal és a karácsonyi ajándékozási akcióval.**

**Eredményként kell értékelni, hogy tudunk tervezni a 2022-es esztendő kapcsán a kettős jubileum ünneplésére és programok szervezésére, amennyiben az aktuális járványügyi helyzet lehetővé teszi a rendezvények korlátozás nélküli megtartását. (Az Országgyűlés 2022. június 1-éig meghosszabbította koronavírus-járvány miatti veszélyhelyzetet.)**

*Tudom, hogy a lakosság akkor érzi a fejlődést, ha neki személyében javulnak a körülményei, az életminősége, több a pénze - miközben mindannyian érezhetjük a saját bőrünkön, hogy most nem könnyű a már elért szintet sem fenntartani.*

*Sok-sok párbeszéd és magyarázat szükséges ahhoz, hogy az emberek egyrészt megértsék azt, hogy a meglévő szolgáltatások is pénzbe kerülnek, másrészt minden esetben figyelnie kell az önkormányzatnak arra, hogy egyének helyett közösségben, közösségi igény kielégítésében kell gondolkodnia.*

*Azzal, hogy bárki nem érzi az egyéni helyzetét jobbnak, attól még költünk útfelújításra, költünk külterületi szervezett konténeres szemétszállításra, költünk az eldobált szemetek összegyűjtésére és beszállítására, költünk a kóbor állatok befogására – több tízmillió forintot évente.*

**Változtatni vagyok kénytelen a korábban kialakított gyakorlaton és a költségvetési tervezés során az idei évre vonatkozóan nem tudok egy korábban írt részletességű koncepciótervet tárni a Tisztelt Képviselők elé – főleg nem összegekkel.**

A tervezési alapelvek – összhangban a ciklusprogrammal – idén sem változnak:

* **BIZTONSÁGOS MŰKÖDÉS – hitel felvétele nélkül,**
* **a helyi szociális és jóléti ellátórendszer működtetése,**
* **fejlesztések - pályázati forrásból,**
* **helyi adó bevezetése nélkül kell a költségvetési egyensúlyt biztosítanunk,**
* **önként vállalt feladatok ellátása nem veszélyeztetheti a kötelező feladatellátás biztonságát.**

**A 2022-es esztendőre vonatkozó FEJLESZTÉSI PRIORITÁSI sorrend:**

1. **a folyamatban lévő fejlesztések befejezése,**
2. **pályázatok beadása, majd a megnyert pályázatok megvalósítása,**
3. **új pályázatot csak akkor és annyiban tudunk benyújtani, amennyiben önerő és többlet saját forrás nem vagy csak minimális mértékben szükséges.**
4. **70 éves jubileum**
5. **folyamatban lévő fejlesztések befejezése**

* *mini bölcsőde építése*

A Pénzügyminisztériumtól az építésre nyert támogatás felhasználásra került – az építés befejezésre került.

Tudtuk, hogy a berendezési és felszerelési tárgyak, továbbá az udvari környezet kialakítása és játékeszközök telepítése önkormányzati feladat marad és önerőből. A szükséges és elégséges tárgyak és eszközök listáját kormányrendelet határozza meg.

A cél nem változott – a 2022/23-as bölcsődei nevelési évet 2022. szeptember 1-én az új épületben és két mini csoportban szeretnénk megkezdeni.

*Becslés szerinti nagyságrend: 10 millió forint.*

* *sportcentrum épület belső felújítása*

A tavalyi év végén sikerült az öltöző épületbe a gázfűtést és a mosdó-zuhanyzó helyiségekben a melegvíz-rendszert kiépíteni.

Ennyi volt támogatott a BM pályázati keretéből. Szükséges az épület helyiségeiben egy faljavítások és kevés burkolási munka után utáni teljes belső festést megvalósítani – szintén önerőből.

*Becslés szerinti nagyságrend: 1 millió forint.*

* *faluház projekt (polgármesteri hivatal bővítése)*

A hivatal udvarán épült könnyűszerkezetes csarnok építése kapcsán a pályázati keret nem tette lehetővé, hogy az építmény belsejében a panelelemek burkolására tervezzünk és költsünk. Tekintettel azonban arra, hogy a csarnokot multifunkcionális használatra „álmodtuk” – így gondolkodnunk kell azon, hogy drapériával/gipszkartonnal/hálóval alkalmassá tegyük a belső falakat és a tetőszerkezetet a többcélú használatra.

Nem véletlen, hogy a sorrendben ezt az igényt a mini bölcsi és a sportcentrum befejezése után rangsoroltam.

Tájékoztatom a Tisztelt Képviselőket, hogy még abban is bízhatunk, hogy a burkolási befejező munkához állami támogatást kapjuk, lévén egyedi igényt nyújtottam be e célból a Miniszterelnökséghez.

*Becslés szerinti nagyságrend: 18 millió forint.*

1. **pályázatok beadása, majd a megnyert pályázatok megvalósítása**

Ahogy a bevezetőben említettem január első napjaiban az összes olyan pályázati felhívás megjelent (rendkívül szűk beadási határidőkkel), amely intézkedések kapcsán rendszeresen pályázati jelentkezést szoktunk beadni.

Ha hinni lehet a kiírásoknak, akkor február hónapban már lesz információnk az eredményekről – amiből adott lesz a feladat a megvalósításra.

Szeretnék tájékoztatást adni, hogy mely intézkedésekre adtuk, illetve folyamatosan adjuk be a jelentkezésünket:

* *A Magyar Falu Program keretében*
* önkormányzati tulajdonban lévő ingatlanok fejlesztése

A hivatali (csarnokkal megnövekedett) épületegyüttes energetikai korszerűsítéseként napelemes rendszer megvalósítására nyújtunk be pályázatot 12 millió forint támogatást kérve és remélve.

* közösségi eszközök és közösségszervező bértámogatása

2 millió forintig komplett hangosítási rendszer beszerzésére már benyújtottuk a pályázatunkat, kiegészítve további 1 millió forintos bértámogatási kérelemmel, amiből Olgyay Gábort kértem fel arra, hogy a település 70 éves alapítási jubileumára zeneművet alkosson és adja is elő.

* óvodaudvari játszóudvar fejlesztése

6 millió forint áll rendelkezésre a meglévő játékeszközök bővítésére. Még keressük a legoptimálisabb megoldást, a pályázatot február 3-ig be fogjuk nyújtani.

* önkormányzati tulajdonú út felújítása

Bruttó 26 millió forintot pályázhatunk útfelújításra. Nem sok, tudjuk… Nyertességünk esetén szeretnénk a korábban kő alappal ellátott négy dűlőutunk (Jáger út, Gyüge , Monori és Boján dűlők) kátyúzás utáni felületi zárását megvalósítani mart aszfalttal.

* kommunális eszköz beszerzése

Bruttó 15 millió forint értékben egy univerzális mini rakodógép (avabnt523 típusú) vásárlására a pályázatunkat már benyújtottuk. A gép könnyű kezelhetőségével a jelenlegi hivatali fizikai állomány könnyen önállóan tudja használni, és az adaptereknek (billenős pótkocsi, fűgyűjtős fűnyíró, 4 az 1-ben kanál, raklapvilla) köszönhetően nagyon sok feladatok ellátására lehet alkalmas – ha elnyerjük a támogatást…

* önkormányzati temetők infrastruktúrális fejlesztése

A temető felújítása és fejlesztése jelen pályázattal teljes lehet! A közút felőli utcafront betonkerítése elöregedett (30 éve készült), töredezett. Egyrészről (bruttó 3 millió forintért) egy új betonszerkezetű kerítés és a meglévő kapuszerkezet felújításának támogatására, tovább 4,2 millió forint összegben pedig folytatni kívánjuk a belső úthálózat fejlesztésére pályáztunk - a támogatás elnyerése esetén valamennyi jelenleg használt parcella körbejárható lesz viacolor burkolaton.

Gyors összeadást követően kiderül, hogy „teljes siker”esetén több, mint 80 millió forint támogatásból fejleszthetünk. Amire még nagyon büszke vagyok, hogy MINDEN PÁLYÁZATI CÉLTERÜLET KAPCSÁN CSEMŐI vagy CSEMŐI ÉRDEKELTSÉGŰ vállalkozástól kértünk be ajánlatot!

* *A BM önkormányzati fejlesztések 2022. program keretében*
* sportcentrum műfüves pálya felújítása

Tavalyi évben elkészült a sportcentrumban a műfüves pálya elhasználódott részének cseréje 9 méter hosszúságban és 20 méter mélységben. A pálya mérete 20x40 méter plusz a „kifutók” – így könnyen kiszámolható, hogy nettó 3,2 millió forint az egynegyed részre sem volt elég…

Nyilván az új műfüvön nincs a kilenc év használatának nyoma, ezért nemcsak színében, de állagában is elüt - így adott a feladat: jó lenne a maradék részt is egy éven belül kicserélni, egységesítve ezzel a burkolatot. Nyilván ez főleg nem szándék kérdése…

Az idei évi pályázati fordulót szeretnénk arra használni, hogy a „maradék” 785 négyzetméternyi műfű is megújulhasson. Az árajánlatot bekértük (bruttó 16,4 millió forint) a pályázatot készítjük és a február 5-i határidőre be is fogjuk nyújtani.

* *A LEADER intézkedés keretében*
* ökocentrum fejlesztése

A Leader Munkaszervezet értesítése szerint „maradt” forrás az aktív turisztikai fejlesztések költséghelyen. Ez volt az az intézkedés, amiből a tanösvény szemléltető eszközeit beszereztük. Sőt, nem csak szabad forrás maradt, hanem a pályázható összeghatárt is megemelték 7 millió forintra. Folytatni szeretném a tanösvényben korábbi partner Patkós   
Stúdióval az együttműködést. Egyfelelől bővíteni kívánjuk a játékeszközök körét, másfelől egy kerékpáros pihenőt is szeretnénk kialakítani töltési és pumpa lehetőséggel is a parkoló közvetlen szomszédságában. Folynak az előkészületek – február közepéig kell beadni a pályázati jelentkezést.

1. **Új pályázatot csak akkor és annyiban tudunk benyújtani, amennyiben önerő és többlet saját forrás nem vagy csak minimális mértékben szükséges.**

A januári pályázati „dömping” után is figyelemmel kísérjük az esetleges kiírásokat, de jelentkezésen csak akkor és annyiban gondolkodhatunk, amennyiben akár a pályázat előkészítése (terveztetés) akár a megvalósítása kalkulálható, és az aktuális pénzügyi helyzetünkben vállalható.

1. **70 éves jubileum**

**2022-ben 70 éves és 25 éve virágos CSEMŐ.**

A kettős jubileum megünneplésére készülünk – az a terv, hogy az évfordulók „megjelenjenek” az egész évi tevékenységünkben.

* elindult egy múltat idéző cikksorozat a Hírmondóban. Minden hónapban egy témát dolgoz fel Bogdán Zoltán, januártól- decemberig minden lapszámban, két oldalon.
* szerkesztés alatt van egy ünnepi kiadvány Dr. Kürti György tollából. Megjelenésében a kiadványaink színvilága, tartalmában a szerző gondolatait egészítjük ki a 25 éves virágos történelmünkkel.
* felfrissítjük, a kiadványaink zöld/fehér alapszínihez igazítjuk és modernizáljuk a települési weboldalt és az applikációt.
* úgy készülünk, hogy visszatérhetünk a szabadtéri rendezvények megtartásához. Kiemelt rendezvényként a 25 éves évfordulóra a virágvásárt, a 70. évforduló ünneplésére a Virágünnepet/falunapot „futtatnánk fel”.
* helyi értékeinkből (fafaragó, kőfaragó, csontfaragó, gyűjtők anyagai) kiállításokat szervezünk a könyvtárban.
* 70 év - 70 tábla. Huszár Sándor segítségével szeretnénk összegyűjteni minden évből egy jelentős eseményt és fényképet, amiből az évfordulós logókkal egy-egy táblát gyártatnák és a közterület 70 helyszínére telepítenénk. Ha futja forrásból, akkor ezt a képgalériát a Hét vezér téren lévő infopavilon tetején egy kisméretű LED falon megjelenítenénk.

**Tisztelt Képviselők!**

**Egyelőre eddig látunk – és nem tovább…**

**Ahogy korábban írtam az idei évben az önkormányzati és intézményi működés biztosítása és a szolgáltató funkció (ellátások, helyi programok, külterületi konténeres hulladékgyűjtés) megtartása a cél.**

**Igen, nagyon fontos lenne folytatni a külterületi közvilágítás fejlesztési programot is, szerencsés lenne a Csemői Fészek költséghelyét is növelni - de ezeknek januárban nem látszik a fedezete, pontosabban nem látom értelmét további számokkal dobálózni, aztán meg magyarázkodni, hogy nem is annyi, nem is úgy.**

**Reményeink szerint nem lesz járványügyi akadálya annak, hogy a Képviselő-testület egész évben, munkaterv szerint tudjon ülést tartani, így a két ülés között történt események kapcsán továbbá az előirányzat-módosítások során is nyomon követhető lesz az önkormányzat és intézményei aktuális helyzete.**

Kérem a koncepció megtárgyalását és támogatását.

Csemő, 2022. január 26.

Dr. Lakos Roland

polgármester